b'\n_START_ARTICLE_\nClaud Jacob\n_START_SECTION_\n\xc5\xbdivljenjepis\n_START_PARAGRAPH_\nRodil se je v Mahidpur (Britanska Indija) generalmajorju Williamu Jacobu in Elizi Jacob._NEWLINE_Leta 1882 je diplomiral na Kraljevi voja\xc5\xa1ki akademiji Sandhurst, nakar je bil dodeljen Worcestershirskemu polku (Worcestershire Regiment). Konec leta 1884 je bil preme\xc5\xa1\xc4\x8den v Britansko Indijsko vojsko in bil dodeljen 30. polku bombajske domorodske pehote(30th Regiment Bombay Native Infantry). Nato je bil preme\xc5\xa1\xc4\x8den v 24. polk bombajske pehote (24th Regiment of Bombay Infantry). Leta 1890 se je udele\xc5\xbeil ekspedicije v dolini \xc5\xbdob, kjer je nato postal poveljnik \xc5\xbdobskga korpusa pomaga\xc4\x8dev (Zhob Levy Corps)._NEWLINE_Leta 1912 je bil imenovan za prvega general\xc5\xa1tabnega \xc4\x8dastnika Meerutske divizije (Meerut Division), s katero se je udele\xc5\xbeil tudi bojev v Franciji med prvo svetovno vojno. Kot edini \xc4\x8dastnik Britanske indijske vojske je tam ostal in zasedel visoke poveljni\xc5\xa1ke polo\xc5\xbeaje. Tik pred bo\xc5\xbei\xc4\x8dem 1914 se je izkazal, ko je divizija utrpela visoke izgube med nem\xc5\xa1kim napadom._NEWLINE_Zgodaj leta 1915 je postal poveljnik Dehra-dunske brigade (Dehra Dun Brigade) in septembra istega leta je prevzel poveljstvo Meerutske divizije, katero je vodil med bitko za Loos. Novembra, ko je Indijski korpus zapu\xc5\xa1\xc4\x8dal zahodno fronto, je 18. novembra 1915 prevzel poveljstvo 21. divizije._NEWLINE_Septembra 1916 je postal poveljnik 2. korpusa 5. armade, kateremu je poveljeval med bitko na Sommi._NEWLINE_Leta 1917 je bil povi\xc5\xa1an v generalporo\xc4\x8dnika, nato pa je po koncu vojne poveljeval korpusu Britanske kopenske vojske na Renu. Tu je ostal vse do leta 1920, ko se je vrnil v Indijo kot na\xc4\x8delnik General\xc5\xa1taba Britanske Indijske vojske; istega leta je bil povi\xc5\xa1an v generala in postal pribo\xc4\x8dnik kralja Jurija V. Leta 1924 se je vrnil v Anglijo, kjer pa je ostal le do novembra, saj je bil imenovan za poveljnika Severnega poveljstva v Indiji. Naslednje leto pa je postal v.d. vrhovnega poveljnika, Indije. Novembra istega leta pa je postal voja\xc5\xa1ki sekretar Indijske pisarne in bil povi\xc5\xa1an v feldmar\xc5\xa1ala; polo\xc5\xbeaj voja\xc5\xa1kega sekretarja je zasedal do maja 1930. V letih 1937 - 1943 pa je bil Constable Tower of London._NEWLINE_2. februarja 1927 je postal polkovnik-komandant svojega biv\xc5\xa1ega Worchestershirskega polka.\n_START_SECTION_\nDru\xc5\xbeina\n_START_PARAGRAPH_\nLeta 1894 se je poro\xc4\x8dil s Claro Pauline Wyatt, s katero sta imela enega sina Edwarda Iana Clauda Jacoba, ki je dosegel \xc4\x8din generalporo\xc4\x8dnika, bil pomo\xc4\x8dnik voja\xc5\xa1kega sekretarja vojnega kabineta in generalni direktor BBC ter eno h\xc4\x8derko Aileen Swinton Jacob (1895-1907).'